Wan de Partîya Çep a Keske seba asayîşê sindoqan xebatanê xo rê dewam kena. Wan de 707 hezar û 13 weçînitoxî est ê û 2 hezar û 294 sindoqî do bêrê ronayene. Partîya Çep a Keske Wan de 5 hezar û 800 kesan sindoqan de do bipawa.
Vervatoxê Komîsyonê Weçînayîşî yê Wanî yê Partîya Çep a Keske Oner Yîgîtî derheqê xebatanê înan de ANFyî rê qisey kerd.
Yîgîtî da zanayene ke ê seba wezîfedaranê sindoqan perwerde danê û vat: ''Qezayanê Rêya Armûşî, Erdîş, Çaldiran, Tûşba û Edremîtî de endaman berê serê sindoqan. Ma qerardar ê ke pêro sindoqan de asayîş bîyarê ca, seba ney zî amadekarîyê ma temam ê. Vera hîleyan zî ma tedbîrê xo girewtî. Ma derheqê tay hîleyan de agahîyî zî girewtî. Ma do roja weçînayîşî de bivînê ke nê agahîyî raşt ê yan nê. Seba wayîrvejîyayîşê rayan ma dormeyê sindoqan de bibê. Ganî pêro weçînitoxî zî wayîrê rayanê xo vejîyê, sindoqan terk nêkerê.
Ma hêvî kenê ke şarê Wanî bi xurtî tewrê weçînayîşan bibo û ma se ra 85ê rayan bigêro. Komîsyonê ma yê weçînayîşî bi nê armancî xebitîyeno.''
